
న్యూఢిల్లీ: సేవింగ్స్ బ్యాంకు ఖాతాలో కనీస నిల్వ మొత్తాన్ని భారీ స్థాయిలో పెంచాలని స్టేట్ బ్యాంక్ ఆఫ్ ఇండియా (ఎస్బిఐ) నిర్ణయించిన నేపథ్యంలో ఖాతాదారుల్లో తీవ్ర ఆందోళన వ్యక్తమవుతోంది. ఎస్బిఐ నిర్ణయ ప్రభావం 31 కోట్ల మంది ఖాతాదారులపై పడనుంది. ఆరు మెట్రో నగరాల్లోని తన ఎస్బి ఖాతా కస్టమర్లకు సంబంధించి నెలవారీ సగటు నిల్వ (ఎంఎబి) పరిమితిని ఏకంగా 5,000 రూపాయలకు పెంచిన విషయం తెలిసిందే. ఈ నిబంధన ఏప్రిల్ ఒకటో తేదీ నుంచి అమల్లోకిరానుంది. ఎస్బిఐ, దాని ఐదు అనుబంధ బ్యాంకుల్లో (ఏప్రిల్ నుంచి వీటి విలీనం ఉంటుంది) ఖాతా కలిగిన వారు కూడా నెలవారీగా తమ ఖాతాలో కనీస నిల్వను ఉంచనట్టయితే వారికి 20 రూపాయల (గ్రామీణ శాఖలు) నుంచి 100 రూపాయల (మెట్రో నగరాల్లోని శాఖలు) వరకు జరిమానా విధించనున్నారు. మెట్రో శాఖల్లోని ఖాతాదారులు 5,000 రూపాయల కనీస నిల్వలను కలిగి ఉండకుంటే.. 50 రూపాయల నుంచి 100 రూపాయల వరకు జరిమానాను చెల్లించాల్సి ఉంటుంది. అర్బన్, సెబీ అర్బన్ శాఖల్లోని ఖాతాదారులు వరుసగా 3,000 రూపాయలు, 2,000 రూపాయల నిల్వను ఉంచాలి. గ్రామీణ శాఖల్లో అయితే 1,000 రూపాయలు తప్పనిసరి. ఈ నిబంధనను ఉల్లంఘిస్తే 20 రూపాయల నుంచి 50 రూపాయల వరకు జరిమానా తప్పదు. ప్రస్తుతం సేవింగ్స్ బ్యాంకు ఖాతాదారులు 500 రూపాయల నెలవారీ సగటు నిల్వను కొనసాగించాలన్న నిబంధన ఉంది. చెక్కు బుక్ కలిగిన వారు 1,000 నిల్వను కలిగి ఉండాలి. అయితే వచ్చే ఆర్థిక సంవత్సరం ఏప్రిల్ ఒకటో తేదీ నుంచి మెట్రో, అర్బన్, సెమీ అర్బన్, గ్రామీణ శాఖల్లోని సేవింగ్ ఖాతాల్లో ఉండాల్సిన సగటు నిల్వలను పెంచాలని ఎస్బిఐ నిర్ణయించింది. దీని వల్ల పెన్షనర్లు, విద్యార్థులు, ఇతర ఖాతాదారులపైనా ప్రభావం అధికంగా ఉండనుంది. ఇక ప్రభుత్వరంగంలోని బ్యాంకింగ్ దిగ్గజమే ఇలాంటి నిర్ణయం తీసుకున్న నేపథ్యంలో ఇతర బ్యాంకులు కూడా ఇదే బాటలో సాగవచ్చని పరిశ్రమవర్గాలు చెబుతున్నాయి.

newdhilly: savings byaanku khaataalo kaneesa nilva mottaanni bhari sthaayilo penchaalani state bank af india (esbi) nirnayinchina nepathyamlo khaataadaarullo teevra aandolana vyaktamavutondi. esbi nirnaya prabhaavam 31 kotla mandi khaataadaarulapai padanundi. aaru metro nagaraalloni tana esbi khata kastamarlaku sambandhinchi nelavari sagatu nilva (mb) parimitini ekamgaa 5,000 roopaayalaku penchina vishayam telisinde. ee nibandhana epril okato tedee nunchi amallokiraanundi. esbi, daani aidu anubandha byaankullo (epril nunchi veeti vileenam untundi) khata kaligina vaaru kuudaa nelavaareegaa tama khaataalo kaneesa nilvanu unchanattayithe vaariki 20 roopaayala (graameena saakhalu) nunchi 100 roopaayala (metro nagaraalloni saakhalu) varaku jarimana vidhinchanunnaaru. metro saakhallooni khaataadaarulu 5,000 roopaayala kaneesa nilvalanu kaligi undakunte.. 50 roopaayala nunchi 100 roopaayala varaku jarimaanaanu chellinchaalsi untundi. arban, sb arban saakhallooni khaataadaarulu varusagaa 3,000 roopaayalu, 2,000 roopaayala nilvanu unchaali. graameena saakhallo ayithe 1,000 roopaayalu tappanisari. ee nibandhananu ullanghiste 20 roopaayala nunchi 50 roopaayala varaku jarimana tappadu. prastutam savings byaanku khaataadaarulu 500 roopaayala nelavari sagatu nilvanu konasaginchalanna nibandhana undi. chekku buk kaligina vaaru 1,000 nilvanu kaligi undaali. ayithe vache aardhika samvatsaram epril okato tedee nunchi metro, arban, semi arban, graameena saakhallooni saving khaataallo undaalsina sagatu nilvalanu penchaalani esbi nirnayinchindi. deeni valla pensionerlu, vidyaarthulu, itara khatadarulapaina prabhaavam adhikamgaa undanundi. ika prabhutvarangamloni banking diggajame ilanti nirnayam teesukunna nepathyamlo itara byaankulu kuudaa ide baatalo saagavacchani parisramavargaalu chebutunnaayi.